Romantiese Verlowing Fotosessie Inspirasie - Mooi Troues
Ons deel die romantiese verlowing gestileerde inspirasie fotosessie vir ons lesers wat 'n verlowing fotosessie beplan. Hierdie fotosessie was by Whispering Thorns trouvenue in Mpumalanga. Paartjies wonder altyd wat hul kan doen vir hul verlowing fotosessie. Nou het ons die perfekte voorbeeld van wat moontlik is. Alhoewel hierdie fotosessie 'n gestileerde fotosessie is, is dieselfde moontlik vir jou verlowing fotosessie.
Met 'n bietjie beplanning en professionele diensverskaffers, kan jy 'n verlowing fotosessie hê waaroor almal sal praat. Die gestileerde fotosessie het soveel elemente waaroor ons mal is. Eerstens, dit kan perfek werk in die winter weer ook, omdat dit binnehuis gedoen is. Die skakerings van sagte blou, wit en rottang kleur is 'n wen kombinasie. 'n Tafel vir twee was ook gedek en 'n moderne koek bedien!
Die fotosessie se uitleg en tema kan ook werk vir 'n klein troue. As jy opsoek is na idees vir jou verlowing fotosessie is jy op die regte plek. Die paartjie het 'n fotosessie gewen by die groepie talentvolle diensverskaffers wat die fotosessie moontlik gemaak het. Rol af om meer te lees oor die fotosessie en baie mooi foto's te sien.
Die fotosessie is gereël deur al die betrokke diensverskaffers.
Die tema was 'n koel kleur palet met grys en wit; daar is pink en roos goud ingebring om die sessie tog bietjie warmte te gee. Loop skrif op die skryfbehoeftes en die self getekende hande op die koek het bygevoeg tot die romantiese aspek.
Al die diensverskaffers is gevestig in die Laeveld. Hul het saam 'n kompetisie gehardloop waarvan die gestileerde fotosessie die prys was.
Ons het op die dag besluit ons wil graag twee uitrustings doen vir die fotosessie. Om dit meer verskeidenheid te gee ten opsigte van foto's. Marinda van Whispering Thorns het sommer vinnig die pragtige wit rok uit haar kas gaan haal.
Hoe mooi alles saam werk en bymekaar gekom het. Natuurlik praat al die diensverskaffers en bespreek die tema en gevoel van die sessie vooraf. Dit bly altyd merkwaardig om te sien hoe goed al die verskillende elemente mekaar komplimenteer en 'n algehele gevoel skep vir die foto sessie.
Marinda en Carmen van Whispering Thorns is die twee wat verantwoordelik was vir die pragtige tafel en blomme. Die fotosessie het ook geskied in hul mooi venue.
Daar is aan al die diensverskaffers 'n kleur palet gestuur en op 'n Whatsapp groep bespreek wat die gevoel van die sessie is. Van daar af het hulle hul eie inisiatief geneem met die tafel en dekor.
Ons het 'n koel kleur palet gehad maar het tog warm elemente ingebring om nogsteeds 'n romantiese gevoel te skep, soos die materiaal plek maatjies en die hout kershouers.